Metsäalan koulutukset puntarissa - kehittämiskohteita löytyi kaikilla tutkintoasteilla | ammattilehti.fi
Käyntejä kotisivuilla:12638163 kpl
Metsäalan koulutukset puntarissa - kehittämiskohteita löytyi kaikilla tutkintoasteilla
TTS Työtehoseura ja Maa- ja metsätalousministeriö järjesti yhteistyössä 3.10.2018 Säätytalolla metsäalan koulutuksen tulosseminaarin aiheesta: ”Onko metsäkoulutus metsässä?”. Seminaari kokosi usean eri hankkeen aikana syntyneet tutkimustulokset koulutuksen tuottaman osaamisen ja työelämävastaavuuden laadusta ja työllistävyydestä, sekä esitteli koko kehittämistyön tavoitteena syntyneen tutkintotasoisen ja oppilaitoskohtaisen laatumittariston. Metsäala on ensimmäinen koulutusala, jolla on oppilaitosten johtamisen ja koulutuksen kehittämisen välineeksi kehitetty yhteinen työkalu käytössään.
Työn tuottavuus ja koulutuksen työelämävastaavuus on TTS Työtehoseuran ydinosaamista. Metsäteollisuus on Suomen suurin vientiala, jossa investoidaan paljon ja kehitys on nopeaa. Metsäalan koulutuksen laatumittariston on merkittävä TTS Työtehoseuran hanke tässä ajassa. Metsäkoulutuksen tutkimus tuottaa tietoa ja kehittämisen apuvälineitä metsäalan koulutuksen kaikille tasoille: ammatilliselle koulutukselle, MTI- ammattikorkeakouluille ja yliopistojen metsätieteiden osastoille yhteistyössä työelämän, oppilaitosten ja viranomaisten kanssa.
Metsäalan koulutuksiin kaivataan yrittäjyyttä
Tutkimuksessa kuten myös seminaarissa käytetyissä puheenvuoroissa nousi esiin tarve lisätä yrittäjyyden koulutusta metsäalan opintoihin. Laajempaa osaamista taloudesta ja kustannustietoisuudesta kaivataan kaikilla koulutusasteilla. Myös asiakasymmärrys nousi esiin työelämän puheenvuoroissa. Korkea-asteen koulutuksessa johtaminen ja talousosaaminen ovat kaikissa mittauksissa laahanneet heikommalla tasolla verrattuna muihin osaamisen alueisiin sekä metsätalousinsinööreillä että metsätieteiden maistereilla.
Metsäkoneen kuljettajat työllistyvät hyvin – hetkeksi
Tutkimuksen mukaan metsäkoneenkuljettajakoulutuksessa työllistyminen on hyvää (81%) ja valmistuneet tyytyväisiä koulutuksen tuottamaan osaamiseen, mutta ongelmana on kuitenkin uran edetessä lisääntyvä siirtyminen muille aloille (30%). Metsuri – ja metsäpalvelujen tuottajista vain 12 % työllistyy alalle koulutusta vastaavaan työhön.
Monipuolisemmasta oppilaitosten ja työelämän yhteistyöstäkö ratkaisuja useisiin kehittämiskohteisiin
Tutkimuksessa selvisi myös, että ammatillisessa opetuksessa sekä insinöörin opinnoissa selkeä kuva tulevasta ammatista ja työelämän odotuksista ei aina muodostu opiskelijoille realistisena. Toisaalta työelämän puolelta puheenvuorissa tuli hyvin esiin työelämän halu tehdä yhteistyötä oppilaitosten kanssa laajemmin. Työelämän näkökulmat luennoilla ja yhteiset projektit voisivat poikia relevantteja ratkaisuja molempien haasteeseen. Metsämiesten säätiöstä Ilari Pirttimäki kysyykin aiheellisesti: ”Kenen ehdoilla koulutusta kehitetään?” ja kehottaa nostamaan asiakkaan koulutuksen keskiöön. Myös Stora Enson Janne Partanen peräänkuuluttaa työelämän ja koulutuksen syvällisempää ja monipuolisempaa yhteistyötä.
Seminaarissa ammatillisen koulutuksen laatumittausta esitteli metsäalan kehityspäällikkö Eila Lautanen ja korkeakoulutuksen tutkija Riitta Kilpeläinen TTS Työtehoseurasta. Työelämän puheenvuorot koulutuksen onnistuneisuuteen Koneyrittäjien Liito ry:n varatoimitusjohtaja Simo Jaakkola sekä Stora Enson Suomen metsäjohtaja Janne Partanen. Laatututkimuksen tuottamaa lisäarvoa koulutukselle pohtii koulutusvastaava Pasi Pakkala Xamk:sta. Kehittämistyön tukijan näkökulman toi esiin Metsämiesten säätiön toimitusjohtaja Ilari Pirttilä ja lopuksi Metsä- ja bioenergiayksikön päällikkö, metsäneuvos Marja Kokkonen Maa- ja metsätalousministeriöstä pohti tulosten valossa, miten Metsästrategia 2025 tukee alan koulutuksen kehittämistä. Seminaarin puheenvuorot: www.tts.fi/tulosseminaari